b'\n_START_ARTICLE_\nAlen O\xc5\xbebolt\n_START_SECTION_\n\xc5\xbdivljenjepis\n_START_PARAGRAPH_\nAlen O\xc5\xbebolt se je leta 1983 vpisal na Akademijo za likovno umetnost v Zagrebu in \xc5\xa1tudij nadaljeval na Akademiji za likovno umetnost v Ljubljani. Leta 1997 je na oddelku za kiparstvo diplomiral pri prof. Luju Vodopivcu in prof. dr. Toma\xc5\xbeu Brejcu. Kot gostujo\xc4\x8di umetnik se je izpopolnjeval na SFAI, San Francisco Art Institute (2001) ter se udele\xc5\xbeil mnogih umetni\xc5\xa1kih rezidenc._NEWLINE_Objavil je ve\xc4\x8d avtorskih \xe2\x80\x98vizualnih esejev\xe2\x80\x99, kraj\xc5\xa1ih \xc4\x8dlankov in nekaj dalj\xc5\xa1ih teoretskih tekstov o umetnosti, umetni\xc5\xa1kih prostorih in pojavih v mnogih umetni\xc5\xa1kih katalogih ter periodi\xc4\x8dnih publikacijah (Mladina, Delo, Rival, Eseji, Problemi, M\xe2\x80\x99Ars, Maska, Likovne besede, PlatformaScca ). Bil je so-urednik likovno-teoretskega zbornika\xc2\xa0\xc2\xbbPodoba-Kristal\xc2\xab\xc2\xa0(Problemi, 1988) ter avtor besedil. Skupaj z \xc5\xbdigo Kari\xc5\xbeem in Primo\xc5\xbeem \xc4\x8cu\xc4\x8dnikom je izdal knjigo umetnika\xc2\xa0\xc2\xbbLjubezen je bojno polje\xc2\xab\xc2\xa0(Zbirka \xc5\xa0erpa, 2007), publikacijo\xc2\xa0\xc2\xbbVSSD, 20. let pred tem\xc2\xab\xc2\xa0(Galerija \xc5\xa0KUC, 2007), strokovno monografijo\xc2\xa0\xc2\xbbEnsembles \xe2\x80\x93 prostorski rebusi\xc2\xab\xc2\xa0/ Kamen na nebu (Zavod za kiparstvo, 2010). Ob svojih razstavah in projektih pi\xc5\xa1e avtorska besedila._NEWLINE_Med letoma 1984 in 1995 je ustvarjal skupaj z Janezom Jordanom v umetni\xc5\xa1ki skupini\xc2\xa0\xc2\xbbVe\xc5\xa1 slikar svoj dolg\xc2\xab" (VSSD), od leta 1995 deluje samostojno. Realiziral \xc5\xa1tevilne in raznovrstne umetni\xc5\xa1ke projekte in razstave doma in v svetu. Za samostojno razstavo\xc2\xa0\xc2\xbbRob, Igra solz, Dvoje, \xc5\xa0e\xc2\xab\xc2\xa0(Moderna Galerija, 2002) je l. 2003 prejel nagrado Pre\xc5\xa1ernovega sklada._NEWLINE_Leta 2002 je prejel\xc2\xa0\xc2\xbbPriznanje pomembnih umetni\xc5\xa1kih del\xc2\xab, ki ga kot najvi\xc5\xa1je priznanje za umetnost podeljuje Univerza v Ljubljani. Od leta 2006 predava na oddelku za kiparstvo ALUO, med letoma 2009 in 2013 je opravljal tudi funkcijo prodekana za razvoj._NEWLINE_Alen O\xc5\xbebolt deluje tudi kot scenograf (EG Glej, Plesni Teater Ljubljana, SNG Drama, MGL, LGL,\xe2\x80\xa6) ter oblikovalec. Od leta 1990 oblikuje Analecto in Probleme.\n_START_SECTION_\nVSSD\n_START_PARAGRAPH_\nAlen O\xc5\xbebolt je med 1984 in 1995 deloval v tandemu z Janezom Jordanom pod imenom V. S. S. D. (Ve\xc5\xa1 slikar svoj dolg). Ime je tandem povzel po Otonu \xc5\xbdupan\xc4\x8di\xc4\x8du (Ve\xc5\xa1, poet, svoj dolg?) in pervertiral njegovo politi\xc4\x8dno noto v svojo ontolo\xc5\xa1ko dimenzijo. Od prve v Galeriji \xc5\xa0kuc leta 1984 od zadnje predstavitve na Bene\xc5\xa1kem bienalu 1995 je VSSD svoj umetni\xc5\xa1ki pristop utemeljeval na \xc5\xa1iritvi slike v prostor in na raz\xc5\xa1irjenih prostorih umetnosti. Tovrstno vizualno ustvarjanje je imelo izhodi\xc5\xa1\xc4\x8de v\xc2\xa0\xc2\xbbprostorski sliki\xc2\xab, kjer prevladuje tridimenzionalnost in ambientalnost slike oz. slikarstva ter vpeljava prostorske in \xc4\x8dasovne kategorije v percepciji gledalca. Razstave VSSD so bile zasnovane kot \xc4\x8dasovno omejeni enkratni dogodki, kjer sinestezija na\xc5\xa1tetih snovnih in likovnih prvin ustvarja\xc2\xa0\xc2\xbbtotalni ambient\xc2\xab, ki povsem prevzame in pre\xc5\xbeame gledal\xc4\x8devo zaznavo in zavest. Celostno vizualno izku\xc5\xa1njo je VSSD \xc5\xa1e nadgrajeval z enigmati\xc4\x8dnimi, poeti\xc4\x8dnimi naslovi projektov, ki so jim ustrezali teoreti\xc4\x8dni teksti VSSD ob razstavah. Skupina se je po sodelovanju na odmevnem Apertu v okviru bene\xc5\xa1kega bienala 1993 uveljavila tudi v tujini. Leta 1995 je zastopala Slovenijo na 46. Bene\xc5\xa1kem bienalu._NEWLINE_V.S.S.D. se je od za\xc4\x8detka delovanja na alternativni sceni v desetih letih obstoja prelevil v dominantno, \xc4\x8de \xc5\xbee ne sredi\xc5\xa1\xc4\x8dno prezenco ter je mo\xc4\x8dno vplival na preobrazbo slovenskega slikarstva in mu ustvaril podstat za novo tiso\xc4\x8dletje.\n_START_SECTION_\nSamostojno\n_START_PARAGRAPH_\nPo razpadu VSSD l. 1995 Alen O\xc5\xbebolt deluje samostojno. V svojem ustvarjanju se ne odreka umetni\xc5\xa1ki dedi\xc5\xa1\xc4\x8dini VSSD, temve\xc4\x8d VSSD tradicijo parafrazira in aktualizira v nove vsebinske, teoreti\xc4\x8dne, formalne in konceptualne umetni\xc5\xa1ke zasnove in izvedbe. V svojem opusu Alen O\xc5\xbebolt prepleta razli\xc4\x8dne teme, umetni\xc5\xa1ke postopke, metode, tehnike, razmisleke in tudi u\xc4\x8dinke, ne da bi se vsebinsko, vrednostno, estetsko, tehni\xc4\x8dno, funkcionalno, materialno in tudi medijsko omejeval in zamejeval. Njegovi projekti vselej odsevajo zavest o fizi\xc4\x8dnem, intimnem, dru\xc5\xbebenem, kulturnem, lingvisti\xc4\x8dnem in \xc5\xa1e kak\xc5\xa1en drugem prostoru, odtenku in pomenu._NEWLINE_Alen O\xc5\xbebolt je danes prepoznan kot eden najvidnej\xc5\xa1ih in najdejavnej\xc5\xa1ih sodobnih slovenskih umetnikov mednarodnega ugleda. Redno razstavlja v doma\xc4\x8dih (Equrna, Galerija \xc5\xa0kuc, Obalne galerije Piran, Muzej sodobne umetnosti Ljubljana, Moderna galerija, Ljubljana, Galerija sodobne umetnosti Celje, Galerija Kapelica, Umetnostna galerija Maribor, Galerija Miklova hi\xc5\xa1a) in tujih (SC Zagreb, Walter&McBean Galleries San Francisco, Ulrich Museum of Art, Wichita State University, Kansas, NewHouse Center for Contemporary Art New York, Galerie Le LYs, Paris\xe2\x80\xa6) razstavi\xc5\xa1\xc4\x8dih za sodobno umetnost. Njegova dela se ume\xc5\xa1\xc4\x8dajo v reprezentativne preglede sodobne slovenske umetnosti (\xc2\xbbU3, Trienale slovenske sodobne umetnosti\xc2\xab, Moderna Galerija; \xc2\xa0\xc2\xbbUmetnost 85/95, 95/05\xc2\xab, Moderna galerija, Ljubljana;\xc2\xa0\xc2\xbbKiparstvo danes\xc2\xab, Galerija sodobne umetnosti Celje,\xc2\xa0\xc2\xbbSedanjost in prisotnost\xc2\xab, MSUM\xe2\x80\xa6).'